# Z A P I S N I K

sa **6. sjednice** Općinskog vijeća Općine Posedarje

s temom rasprave zakupa poslovnog prostora \*73 k.o. Vinjerac

održane **06.02. 2018.g.** u prostorijama Općine Posedarje s početkom u 18,00 sati,

NAZOČNI članovi Općinskog vijeća: Marin Galić (u daljnjem tekstu PREDSJEDATELJ),

Linda Šalina, Ivan Klanac, Ivica Klanac, Dražen Dežmalj, Ivica Zurak,

Marko Brala, Mate Lerga, Boris Magaš, Josip Rončević i Ivica Predovan..

NENAZOČNI članovi Općinskog vijeća: Josip Bertović i Luka Breulj.

OSTALI nazočni: Ivica Klanac (načelnik Općine Posedarje), Marija Crnjak (zamjenica Načelnika),

Ana Kajtazi (Pročelnik JUO –a) i Marina Šimurina (zapisničar).

PREDSJEDATELJ otvara 6. sjednicu Općinskog vijeća Općine Posedarje, pozdravlja sve prisutne

te priopćava da je na sjednici prisutno 11 vijećnika pa se odluke mogu pravovaljano donositi.

Prije izglasavanja zapisnika, predsjedatelj obavještava članove vijeća da će se zbog male vremenske

razlike između saziva prijašnje i ove sjednice Općinskog vijeća te nedostavljanja zapisnika na vrijeme

svim vijećnicima, o zapisniku sa 5. sjednice Općinskog vijeća Općine Posedarje glasati na

slijedećoj, 7. sjednici vijeća.

PREDSJEDATELJ : Sa dnevnim redom ste svi upoznati jer smo se na prošloj sjednici dogovorili da

će dnevni red ove tematske sjednice biti rasprava i pronalaženje rješenja za zakup poslovnog prostora

\*73 k.o. Vinjerac. Stoga, pozivam načelnika Ivicu Klanac da nas upozna sa situacijom.

IVICA KLANAC(načelnik): Kako sam rekao i prije, radi se o poslovnom prostoru, površine 26m2,

a u stvarnosti 57m2, čija ja mjesečna zakupnina iznosila 180,00 kn i to po ugovoru koji je istekao

2002.g. Moram istaći da se navedena zakupnina nije platila u 2001.g. i 2002.g.. Ugovor se nakon

2002.g. više nije sklapao iz razloga što je općina namjeravala urediti navedeni prostor pa raspisati

natječaj za zakup. Kako i sami znate, ništa od toga nije napravljeno. Donio sam odluku da se ide na

natječaj za zakup poslovnog prostora i to po procjeni od strane sudskog ovlaštenog vještaka. Za taj

prostor treba potpuna rekonstrukcija, ponajprije sanitarnog čvora jer dolazi do poplava zbog niskih

podova. Ne želim nikakve prijave DORH –u. Žao mi je obitelji Dadić ali moram gledati interes

Općine Posedarje. Bio sam više puta u Vinjercu, popričao sa svima i nitko ne želi pogodovanje.

Trebalo bi staviti u natječaj možda uvjet prebivališta zakupca na ovom području bar 10-tak godina.

ANA KAJTAZI: Ako se stavi u natječaj da se može javiti samo osoba sa područja Općine Posedarje

onda je to pogodovanje. Ne smije to biti u natječaju.

BORIS MAGAŠ: Da li ste vidjeli članak 33. zakona koji sam Vam dostavio, zakona o

lokalnoj samoupravi i zakupu prostora?

ANA KAJTAZI: Vidjela sam. Mi imamo i svoje odluke usklađene sa zakonom a članak 33. koji

vi spominjete govori o prodaji a ne o zakupu dosadašnjeg korisnika prostora.

JOSIP RONČEVIĆ: Žao mi je što se ne može pomoći obitelji ali neka ide po zakonu jer ima još

takvih prostora u općini.

IVICA KLANAC (načelnik): Također ista stvar je i za prostor dućana u Vinjercu, nema ni dućan

ugovor o zakupu.

DRAŽEN DEŽMALJ: Zakon je jasan i zna se što se može i smije. Ako je stanje građevine prostora

loše neka se postave sanitarno-tehnički uvjeti za novo otvaranje prostora.

BORIS MAGAŠ: Ne može se ni raditi bez tih uvjeta.

IVICA KLANAC(načelnik): Uvjet će biti da prostor bude otvoren cijele godine. Prostor treba urediti

jer u istom nema perilice suđa a ovo je 2018.godina?!. Svi se tuže na prostorije WC-a. Možda bi i

brodovi dolazili da imaju gdje doći.

IVICA PREDOVAN: Da li smo se mi večeras sastali da bi napravili reviziju rada ugostiteljskog

objekta?! Ili da donesemo kvalitetnu odluku o sudbini tog prostora a samim tim i sudbini obitelji

Dadić?! Ako nam je cilj revizionizam, gledanje kad je kafić otvoren i neplaćanje iznosa od 180,00 kn,

onda smo stvarno tragedija od jedinice lokalne samouprave!

IVICA KLANAC(načelnik): Tih 180,00 kn koje spominjete su 36.000,00 kn sada! Moram ukratko

i detaljno sažeti predmet rasprave kako bi znali o čemu pričamo. Mi moramo o tome misliti! Vama je

svaka naplata harač, i komunalno i groblje...

IVICA PREDOVAN: Izgleda da nam je cilj sa haračom rastjerati stanovništvo. Mi moramo u ovom

slučaju stimulirati obitelj Dadić!

IVICA KLANAC (načelnik): Ne želim nikom pogodovati niti odgovarati za to. Samo sve po zakonu.

Neka se jave na natječaj.

IVAN KLANAC: Shvaćam što Ivica Predovan govori. I ja sam za pomoć obitelji Dadić ali sve mora

biti u zakonskom okviru. Ako bude slučaj da se na natječaj jave više njih ali sa istim uvjetima prednost

treba dati obitelji Dadić. Ako se natječaj ne može ograničiti samo na područje Općine Posedarje,

idemo vidjeti što možemo učiniti ali u zakonskim okvirima. Nesređena smo sredina, mladi nam odlaze

i moramo to zaustaviti. Treba podvući crtu i raditi ispravno.

MARKO BRALA: Nije socijalna mjera poštivanje zakona. Od 2002. godine nije naplaćeno ni lipe ali

vlast je ta koja je trebala napraviti ugovor pa makar za 0,00 kuna. Načelnik odgovara državi. Ako

budu slični uvjeti na natječaju onda obitelji Dadić treba pomoći ali ne treba raditi bez javnog natječaja.

DRAŽEN DEŽMALJ: Što je tema ove sjednice: ugrožena obitelj ili koncesija općinskog prostora?!

Ne može se socijalni problem riješiti tako da mu date koncesiju, treba ispunjavati uvjete natječaja.

To što se zakup nije plaćao greška je vlasti ali ne može se ni ne smije pogodovati nekom samo zato što

je socijalno ugrožen.

IVICA PREDOVAN: Želio bih djelomično odgovoriti Draženu. Ako načelnik ima ovlasti za

raspisivanje natječaja za zakup prostora u Vinjercu nismo se trebali ni sastati. Reći ću nešto i nadam se

da neću nikoga uvrijediti sa svojim riječima. Ja sam kršćanin i vjerujem da je Isus rođen, živio i

mučen. Kad je mučen živio je u nekoj pokrajini s kojom je vladao Poncije Pilat a Poncije je isto tako

dao narodu da izabere koga će razapeti, Isusa ili Barabu. Narod je izabrao Isusa a mi smo se isto

tako sastali da Poncije Pilat opere ruke.

MARKO BRALA: O kakvom pranju ruku mi pričamo?! Ovo je prvenstveno stvar Mjesnih odbora

koje smo mi ukinuli. Imali smo vlast koja nije ništa uradila i koja je dovela do ovog. Ovlast ima

načelnik a mi raspravljamo o temi kako bi našli najbolje rješenje. Ne zaslužujemo ni vijećničke

naknade! Trebamo razgovarati o problemima jer mi predstavljamo narod koji nas je izabrao.

Idemo razgovarati! Od 2014.g. bespovratna sredstva se dobivaju od Europske unije a mi nismo

ništa uradili! Moramo zakone provoditi i raditi naplate, to nam je dužnost. Pokojni Dadić je tražio

zakup a vlast mu je nije dala. Vlast je išla u prodaju poslovne zone, Gajina, raznih tužbi protiv države...

PREDSJEDATELJ: Izgleda da za ovu temu nije trebala biti sjednica vijeća.

ANA KAJTAZI: Sjednica je sazvana kako bi razgovarali i našli rješenje.

PREDSJEDATELJ: Da li možemo nešto uraditi po zakonu što je Boris predočio?

ANA KAJTAZI: Ne, tu se radi o prodaji.

IVICA ZURAK: Tko će ulagati sredstva u taj prostor?

IVICA KLANAC (načelnik): Zakupac. Imamo i pismo namjere od Zara Projekta d.o.o. o kupnji

tog prostora. Ja nisam za prodaju.

PREDSJEDATELJ: Mislim da nemamo što raspravljati na vijeću o ovoj temi.

LINDA ŠALINA: Trebamo svi skupa naći zajedničko rješenje.

IVAN KLANAC: Možemo raspravljati o uvjetima koji će biti u natječaju, o ulaganju....

IVICA KLANAC (načelnik): Sutra će doći sudski vještak vidjeti taj prostor. Reći će cijenu najma i

obnove. Idemo zakonski.

IVICA PREDOVAN: Što nije preevidentno da ste na prošloj sjednici spominjali 25.000 eura ulaganja?!

IVICA KLANAC(načelnik): To je bila moja okvirna procjena, ipak sam ja građevinske struke.

IVICA PREDOVAN: Ima diploma i u Bihaću.

IVICA KLANAC(načelnik): Za neke stvari treba imati i osnove kulture a ne samo govoriti gluposti.

IVICA PREDOVAN: Ako ćemo poštivati zakon, onda dana 16. studenog 2017.g., sa općinskim

službenim vozilom Passatom, iza 09,00 sati, na pravcu Posedarje-Zadar, državna cesta D-8, na

potezu od benzinske crpke Brala –akumulacijsko jezero bivša Baštica, pretjecali ste, ne jedno nego

skupinu vozila, i to na punoj crti. Je li to po zakonu ?!

IVAN KLANAC: A da li imamo svi ista prava i obveze?! Ja sam moramo plaćati obveze jer bi u

protivnom išla ovrha a prijašnji načelnik nije plaćao obveze i njemu nije išla ovrha?! Svi znate

kako se radilo! Imam papire o oslobađanju komunalnog doprinosa Puntici d.o.o. i Dali d.o.o. u

iznosu od 50%, da li će tako biti i prema ostalima?! Idemo gledati budućnost, idemo krenuti od

nulte točke.

PREDSJEDATELJ: Načelnik je priložio prijedlog natječaja.

ANA KAJTAZI: Svatko je dobio kopirani primjerak, pročitajte pa ćemo raspravljati.

BORIS MAGAŠ: 50.000,00 kn je previše za jamčevinu. Tko to može uplatiti?! To je pogodovanje

za bogate.

ANA KAJTAZI: Radi se o jamčevini koja se vraća kad se prostor uredi.

IVICA ZURAK: Do kada se predviđa renoviranje?

ANA KAJTAZI: Do 01. svibnja o.g.

IVICA ZURAK: Kako bi se plaćala najamnina?

ANA KAJTAZI: Mjesečno.

BORIS MAGAŠ: Opet pitam, tko može uplatiti jamčevinu od 50.000,00 kn za prostor u Vinjercu?!

To nije Trg bana Jelačića!

MARKO BRALA: Što ako se prostor ne uredi do 01. svibnja?

IVICA KLANAC(načelnik): Jamčevina ostaje općini, raskida se ugovor i zakupac gubi prostor.

JOSIP RONČEVIĆ: Kolika bi bila zakupnina?

IVICA KLANAC (načelnik): Odredit će sudski vještak.

DRAŽEN DEŽMALJ: U natječaju stoji da se treba donijeti potvrda porezne o dugovanju, da li isto

vrijedi i za potvrdu od općine?

IVICA KLANAC(načelnik): Ima i to.

BORIS MAGAŠ: Primjer, ja imam 10.000 eura, javim se na natječaj, dam jamčevinu od 50.000,00 kn

i ne ostaje mi ništa za raditi?! Ovo je pogodovanje samo onom koji ima novca.

IVAN KLANAC: Treba staviti u ugovor da ć zakupac u prvom mjesecu uložiti 30%

sredstava u renoviranje, u drugom mjesecu 30% te u trećem mjesecu 30% sredstava za renoviranje.

Ako se ne drži ugovora, prekinuti isti odmah.

IVICA KLANAC(načelnik): Ako mislite da je ova jamčevina previsoka, onda ćemo u natječaj

staviti jamčevinu u iznosu od tri najamnine mjesečne koje odredi sudski vještak.

PREDSJEDATELJ: Da li u natječaju može imati prednost zakupac s područja Općine Posedarje?

ANA KAJTAZI: Rekla sam na početku sjednice da je to pogodovanje, ne može. Natječaj će biti

objavljen u javnim glasilima i na stranici Općine Posedarje.

Završeno u 18,56 sati.

ZAPISNIČAR PREDSJEDNIK

Marina Šimurina Marin Galić